(POLITIČNE MANIPULACIJE Z MRTVIMI)

V poosamosvojitvenem času R Slovenije še ni bila v evropski prostor poslana večja polresnica - cela laž, kot sta jo v evropski parlament plasirala slovenska evropska poslanca dr. Milan Zver in Romana Tomc. Najprej z odprtjem v prostorih Evropskega parlamenta v Bruslju razstave avtorja dr. Jožeta Dežmana z naslovom *Macesnova gorica – slovenski Katin.* Gre za razstavo fotografij izkopavanj 3450 umorjenih, pogreznjenih v jami pod Macesnovo gorico v času od 2. do 10. junija 1945. Peticijo, ki jo je sestavil dr. Mitja Ferenc, ki jo je Evropski parlament obravnaval in sprejel 8. julija letos..

Vendar naj, preden predstavim argumente za svojo oceno dejanj omenjenih, podam pozitivno oceno njihovega prizadevanja: dr. Jožeta Dežmana za izkopavanja prikritih grobišč povojnih pobojev in dr. Mitje Ferenca za evidentiranje prikritih grobišč po vsej Sloveniji. Skupaj s sodelavci in delavci so opravili orjaško, pietetno delo, ki si zasluži vse priznanje!

Drugo pa so politične manipulacije: »pozaba« dejstev, ki jim niso šla v njihov protikomunistični koncept, in čisti ponaredki!

Povod za njihovo akcijo v Evropskem parlamentu naj bi bilo »zavržno dejanje ukinitve dneva spomina na žrtve komunističnih zločinov«

Ob vseh argumentih za svoja zavržna dejanja so »pozabili«, da komunisti med vojno niso samo pobijali Slovencev, ampak so se borili za osvoboditev domovine! »Pozabili« so še:

* da je v teh bojih padlo okrog 28.500 partizanov, okrog 3.500 aktivistov OF in okrog 1.900 drugih sodelavcev, torej skupaj okrog 34.000 žrtev za svobodo;
* da je glede na *povzročitelje smrti* slika sledeča: Nemci so sami povzročili okrog 31.000 žrtev, skupaj s proti-partizanskimi enotami pa še okrog 6.200, sami domobranci so povzročili okrog 1.600 žrtev, medtem ko je število žrtev tistih, ki so bili na podlagi izdajstev poslani v koncentracijska taborišča, kjer so umrli, neznano;

da je res partizanska stran pobila okrog 25.000 ljudi, od tega okrog 14.000 po vojni, med katerimi so bili izdajalci in klavci, žal tudi nedolžni ljudje, a vsi zapriseženci *skupnemu*  »boju z nemško oboroženo silo, stoječo pod poveljstvom vodje velike Nemčije«! In da so po končani vojni (!) **skupaj z Nemci** v boju na dravskem mostu pobili okrog 150 partizanov; da so se dnevno vojaško urili za vrnitev v domovino, kjer bodo dokončno obračunali s »komunisti«! Torej bodo po končani vojni nadaljevali pravo državljansko vojno;

* res slovenski oblastniki še niso vzeli poglavja o moralni zavezi, da na pisma, peticije, prošnje državljanov odgovorijo, kakor v primeru Ferenčeve peticije - toda ni res, da niso storile ničesar za ureditev vprašanja povojnih pobojev! Nenazadnje je država finansirala izkop v Macesnovi gorici, in drugod (Huda jama), kakor tudi evidentiranje povojnih grobišč po vsej Sloveniji;
* da je država postavila v Teharjih veličasten spomenik po vojni pobitim domobranskim ujetnikom - spomenik, kakšnega nimajo padli partizani v vsej Sloveniji! Evidentiranih je okrog 8.000 posameznih spomenikov, ki so jih postavile posamezne organizacije Zveze borcev ali občine. -Ja, postavljen je spomenik revoluciji, ki je - ne po umetniški moči! - po vsebini odsev časa in ideologije tedanje komunistične oblasti.

Vsaj toliko, kot je razlogov za postavitev spomenika likvidiranim domobrancem v Teharjih, bi si tak veličasten spomenik zaslužili padli partizani in žrtve nacifašističnih in kolaborantskih zločinov! Spomenik Revoluciji na sedanjem Trgu Republike, v katerem je v množici anonimnih človeških silhuet razpoznan samo en obraz, Kardeljev, je prej žalitev »navadnih« borcev kot njihova počastitev,

* I**n - ne nazadnje: partizani nimajo svojega spominskega dneva! *Dan borca* iz prejšnjega *sistema*  je ukinila Demosova oblast! Ko se naši »izvozniki« Resnice škandalizirajo o ravnanju naših oblasti do Dneva žrtev komunizma, bi se morali spomniti na to, da tudi partizani nimajo svojega Dneva spomina - če bi jim bila pieta do vseh mrtvih kaj mar!**
* In ko so se in se še bodo evropski poslanci zgražali nad nami, Slovenci, recimo tudi nemški in italijanski – ali se bodo morda spomnili, da tudi pobiti ljudje v koncentracijskih taboriščih, ječah v Nemčiji, Italiji in talci po vsej Evropi nimajo svojih spominskih dnevov - ali vsaj enega dneva v spomin vsem nacifašističnim žrtvam v dveh svetovnih vojnah?
* »Dan spomina na žrtve vseh totalitarnih režimo«, 23. avgust je posmeh žrtvam vseh totalitarnih režimov, saj je bil ta dan izbran zato, ker je bil na ta dan leta 1939 sklenjen sporazum Molotov-Ribbentrop, o nenapadanju. Je komu »teknilo« na pamet, da je ob tem sporazumu kritizirana samo SSSR, ne pa tudi Nemčija!? In da je bilo med Nemčijo n drugimi državami sklenjenih še več drugih meddržavnih sporazumov! Trditev, da gre za kritiko vseh totalitarnih režimov in da je ta dan Dan spomina na njihove žrtve, je po mojem prej blasfemija kot pieteta!
* Za danes in vso našo prihodnost velja, da je tak počezni poboj tisoč in tisoč (naših) ljudi po končani vojni (četudi bi bili vsi krvavih rok!) in njihovo zavrženje v masovna grobišča - strahota, ki je ne bomo nikoli mogli in je ne bi smeli pozabiti! Toda politična manipulacija, skupaj z zanikanjem vsakršne zasluge partizanskega, skupaj s komunisti, boja za osvoboditev domovine in dejansko postavitev temelja za osamosvojitev države - in še tako prirejena za današnjo politično rabo vse bolj desničarske, ja, neonacistične evropske politike, je manipulacija, ki ji sama ne znam izmeriti njenega dejanskega, daljnosežnega pomena! O nas, Slovencih, o našem junaškem boju proti nacifašizmu, ki mu v Evropi ni primere, a hkrati o tragični polpreteklosti so štirje imenovani državljani R Slovenije, samozvanci Resnice o vojni in hibridni državljanski vojni zamazali do nerazpoznavnosti! In to celo pred potomci tistih, ki so med vojno pobijali naše ljudi, danes pa se pripravljajo na vojno, da bodo maščevali svoj poraz nad tistimi, ki so jih - z velikimi žrtvami - premagali v dveh svetovnih vojnah! Lahko jim je bilo prijetno, saj tvoja krivda zmanjšuje mojo …

Pred več kot štiridesetimi leti sem povojne poboje prva na Slovenskem imenovala **zločin**, »zločin nad nami vsemi«, in zahtevala dostojen pokop - obžalujem, da ga še do danes nismo bili pripravljeni, sposobni uresničiti kot zrela nacionalna skupnost! Obžalujem, da nepokopani še nimajo svojega dokončnega, pietetno urejenega počivališča - kar se bo prej ali slej moralo zgoditi, toda to, kar ste vi štirje storili svoji državi, svojemu narodu se ne bo dalo popraviti!

Lahko vas je globoko v duši sram!

Spomenka Hribar

**Opomba**: Članek je bil pod naslovom **SRAM VAS BODI** objavljen v *Mladini* 12. julija.